DA sê steun aan Ramaphosa toe ‘as hy landsbelang eerste stel’Mmusi Maimane. Foto: (AP Photo/Jerome Delay) Die DA sê as pres. Cyril Ramaphosa doen wat in belang van Suid-Afrika is, kan hy op die volle steun van die party reken. Die DA het Ramaphosa gelukgewens met sy inhuldiging as president op die Loftus Versfeld-stadion in Pretoria vroeër vandag. Die party het hom ook sterkte toegewens. “As die president doen wat in belang van Suid-Afrika is en ernstig is oor ekonomiese transformasie, sal hy die volle steun van die DA hê,” het partyleier Mmusi Maimane gesê. Die party sê sekere sleutelkabinetskuiwe kan boonop ŉ aanduiding wees van enige werklike verbintenis tot transformasie. Die ekonomiese groepering kan tot drie sleuteldepartemente verminder word (finansies, staatsondernemings en werksgeleenthede) om ŉ meer samehangende ekonomiese beleid te verseker. Die minister van finansies moet by magte wees om ŉ skuldbeperking te stel en die minister van openbare ondernemings moet bereid wees om nie-strategiese ondernemings, soos die Suid-Afrikaanse Lugdiens, te privatiseer. Eskom moet ook herstruktureer word sodat die private sektor die oorgang na goedkoper en skoner energiebronne kan lei. Die DA sê entrepreneurs is ŉ oplossing, nie ŉ probleem nie en arbeidswetgewing, veral dié wat kleinsake knou, moet beduidend verslap word deur ŉ nuwe minister van werksgeleenthede. Dié minister moet ook visumhervorming van stapel stuur om toerisme en beleggings ŉ hupstoot te gee, sodat dit makliker is vir noodsaaklike vaardighede én buitelandse kapitaal om Suid-Afrika binne te kom. Volgens die party moet Ramaphosa ŉ minister van basiese onderwys aanstel wat sterk genoeg is om die onderwysersvakbond Sadtu vas te vat en onderwysers moet behoorlik opgelei, geassesseer en aangespoor word. Nóg een van die party se voorstelle is ŉ samesmelting van die ministerie van sport met dié van basiese onderwys, om transformasie van die laagste vlak af te verseker. Wetenskap en tegnologie kan met hoër onderwys saamgesmelt word om innovasie te verseker. Die DA sê pleks daarvan om die onbekostigbare nasionale gesondheidsversekeringsplan in te stel, moet die regering staatshospitale regruk, toegang tot primêre gesondheidsorgklinieke uitbrei en die private gesondheidsektor tot volle voordeel van die publiek gebruik. Provinsies moet bemagtig word om hulle polisiemagte te bestuur, omdat die stryd teen misdaad dringend plaaslike kennis en intelligensie benodig. Die party sê Suid-Afrika benodig ŉ minister van plaaslike regering wat mag aan stede kan gee, hetsy om hulle eie spoorweë te bestuur of om elektrisiteit direk van verskaffers aan te koop. Staatsveiligheid moet ŉ minister hê wat die departement meer professioneel kan maak en dit sal laat fokus op die versekering van staatsveiligheid en die stryd teen korrupsie, eerder as faksiegevegte. Die DA sê Ramaphosa moet die geleentheid gebruik om eerlik te wees met Suid-Afrikaners en aan hulle te verduidelik dat populistiese oplossings, ongeag hoe aanloklik dit lyk, uiteindelik tot Suid-Afrika se ondergang gaan lei, soos dit ook in Zimbabwe, Venezuela en elders gebeur het. Die party sê Ramaphosa moet ŉ beraad oor ras en versoening belê “sodat ons mekaar kan vind en begin saamwerk as een land met ŉ gedeelde toekoms”. “Pres. Ramaphosa sal my volle samewerking hê as hy die nasionale belang bo dié van sy party stel. Deur met dié hervormings te begin, sou alreeds ŉ stap in die regte rigting wees. “Ons hoop dat dit met die president sal goed gaan,” het Maimane gesê.